Diari Oficial de la Generalitat Valenciana


Sumari del DOGV 6316, del 22-07-2010 (2010/8212)

ORDRE 17/2010, de 14 juliol, de la Conselleria de Benestar Social, per la qual es regula el Carnet Jove a la Comunitat Valenciana.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/07/14/17/dof/vci/html**

### Dades del document

Número de DOGV
:   6316

Data del DOGV
:   22-07-2010

Secció del DOGV
:   I. DISPOSICIONS GENERALS

Número del document
:   2010/8212


Data del document
:   14-07-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * Institut Valencià de la Joventut Generalitat Jove
    * jove
    * preu reduït
    * legislació

ORDRE 17/2010, de 14 juliol, de la Conselleria de Benestar Social, per la qual es regula el Carnet Jove a la Comunitat Valenciana. [2010/8212]
La Constitució Espanyola, en l'article 48, assenyala que «els poders públics promouran les condicions per a la participació lliure i eficaç de la joventut en el desenvolupament polític, social, econòmic i cultural».
L'article 49,125 a) de l'Estatut d'Autonomia de la Comunitat Valenciana, aprovat per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, confereix a la Generalitat competència exclusiva en matèria de joventut, assumida en virtut del Reial Decret 520/1989, de 12 de maig, sobre ampliació del traspàs de funcions i serveis de l'Estat en matèria de joventut.
La dita competència està assignada a l'Institut Valencià de la Joventut, organisme autònom de caràcter mercantil amb personalitat jurídica i patrimoni propi, creat mitjançant la Llei 4/1989, de 26 de juny, de la Generalitat. Actualment es troba adscrit a la Conselleria de Benestar Social, tal com estableix el capítol VII, articles 53 i 55, de la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat, que modifica els articles 1 i 5 de la Llei 4/1989, de 26 de juny, de la Generalitat.
L'Institut Valencià de la Joventut executa i coordina les polítiques de joventut que porta a terme la Generalitat en virtut de la competència exclusiva que té atribuïda en esta matèria, i n'estableix les directrius generals i coordina totes les actuacions que en este àmbit -i d'altres que puguen afectar-hi- efectuen els diferents departaments del Consell.
D'acord amb la seua Llei de creació, entre les principals funcions de l'IVAJ hi ha la defensa dels drets dels jóvens, el suport als seus processos d'emancipació, la promoció sociocultural de la joventut, potenciar l'exercici d'activitats de temps lliure, turisme i intercanvis internacionals dels jóvens, i també el foment de les relacions i de la cooperació entre els organismes encarregats de la temàtica juvenil en altres comunitats autònomes i en l'àmbit internacional.
El Protocol Internacional de Carnet Jove, subscrit a Lisboa l'1 de juny de 1987, i del qual Espanya forma part, és l'instrument jurídic pel qual es crea el Carnet Jove Europeu, en un intent d'estendre a l'esmentat àmbit internacional els avantatges relacionats amb els carnets jove nacionals dels països membres, i estableix una sèrie de disposicions harmonitzadores en la matèria, de compliment obligatori per als països que hi estan adherits.
El programa Carnet Jove es desplega conjuntament amb la resta de comunitats autònomes i amb més de 40 països de l'entorn europeu que conformen l'Associació Europea del Carnet Jove (EYCA), entitat radicada a Bratislava (Eslovàquia), que garanteix la reciprocitat de les prestacions als diferents països adscrits.
L'Institut Valencià de la Joventut, a través del Programa Carnet Jove, té com a objectiu oferir avantatges i serveis en diversos àmbits i sectors a tots els jóvens de la Comunitat Valenciana, perquè puguen traure el màxim profit al temps lliure i obtindre, al seu torn, importants descomptes.
El projecte d'ordre s'ha tramés al Consell de la Joventut de la Comunitat Valenciana a l'efecte del que preveu l'article 3 b) de la Llei de la Generalitat 8/1989, de 26 de desembre, de Participació Juvenil.
Per tot això, i en virtut de les atribucions que em confereix l'article 28 de la Llei 5/1983, de 30 de desembre, del Consell,
ORDENE
CAPÍTOL I
Disposicions generals
Article 1. Objecte
La present Ordre té com a objecte l'establiment i la regulació del Carnet Jove a la Comunitat Valenciana, com un servei de la Generalitat que, a través de l'Institut Valencià de la Joventut, adscrit a la Conselleria de Benestar Social, s'ofereix als jóvens per a facilitar-los la mobilitat i la intercomunicació, i també per a possibilitar el seu accés, per mitjà de l'articulació de determinats avantatges, a béns i serveis de caràcter social, cultural, econòmic i educatiu.
Article 2. Subjectes
Podran formar part d'este Programa els subjectes següents:
a) Persones usuàries
b) Entitats adherides com a prestadores de productes i serveis
c) Entitats col·laboradores en qualitat d'expedidores i distribuïdores
Article 3. Persones usuàries
1. Podran ser usuaris d'este carnet els i les jóvens amb edats compreses entre els 14 i els 30 anys, ambdues edats incloses.
2. Per a l'expedició del Carnet Jove, la persona interessada haurà d'adreçar-se a les oficines de l'Institut Valencià de la Joventut, o bé a les entitats amb què l'Institut Valencià de la Joventut tinga acordada l'emissió del Carnet Jove, tot adjuntant la documentació que es determina i amb el pagament previ de la taxa que s'establisca en la normativa vigent sobre taxes i preus públics de la Comunitat Valenciana.
Article 4. Característiques i vigència
El Carnet Jove expedit a la Comunitat Valenciana es formalitzarà en un document de caràcter personal i intransferible que acredita la identitat del jove, i tindrà una validesa de dos anys comptadors a partir de la data de la seua expedició.
Article 5. Àmbit territorial
1. Els carnets seran expedits a l'àmbit territorial de la Comunitat Valenciana, i tindran validesa en la dita Comunitat, i també en d'altres comunitats autònomes i d'altres països, de conformitat amb el que disposen les normes i els acords nacionals i internacionals que hi siguen d'aplicació.
2. Així mateix, basant-se en esta normativa, i atenent al principi de reciprocitat, a la Comunitat Valenciana es reconeixeran els mateixos drets per als posseïdors dels carnets expedits per altres comunitats autònomes o per altres països.
3. Les entitats amb què l'IVAJ acorde l'emissió de la credencial no podran emetre-la fora de l'àmbit geogràfic de la Comunitat Valenciana.
4. Dins de l'àmbit territorial de la Comunitat Valenciana únicament podran expedir el Carnet Jove l'IVAJ i les entitats amb què este organisme n'haja acordat l'emissió.
Article 6. Modalitats
El Carnet Jove a la Comunitat Valenciana té dues modalitats: la clàssica i la financera. La targeta clàssica es pot obtindre acudint a qualsevol de les oficines de l'IVAJ mitjançant el procediment que estableix l'article 9 a) d'esta ordre; mentre que la modalitat financera és expedida per les entitats amb què l'Institut Valencià de la Joventut n'haja acordat l'emissió, segons el que disposa l'article 9 b) de la present Ordre.
CAPÍTOL II
Entitats adherides i col·laboradores
Article 7. Entitats adherides
1. Tindran la condició d'entitats adherides al Carnet Jove, en condició de prestadores de serveis o de subministradors de béns, les persones físiques o jurídiques que així ho desitgen, després de la prèvia subscripció del corresponent compromís d'adhesió amb l'Institut Valencià de la Joventut, segons el model que s'inclou com a annex d'esta ordre.
Al compromís s'haurà d'adjuntar:
a) Autorització expressa a l'IVAJ, que s'inclou en l'apartat D de l'annex, per a la comprovació de les dades de la persona firmant, per mitjà del Sistema de Verificació de Dades d'Identitat, d'acord amb el que estableix el Reial Decret 522/2006, de 28 d'abril. Si la persona firmant no dóna eixa autorització haurà de presentar fotocòpia del seu document nacional d'identitat.
b) En el cas de tractar-se de persones jurídiques, documentació acreditativa de la representació que deté.
c) Fotocòpia de la declaració censal d'inici d'activitat de l'empresa.
El compromís d'adhesió juntament amb la documentació adjunta es presentarà, preferentment, als registres de l'IVAJ, sense perjuí de la seua presentació per mitjà de qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Les entitats adherides fixaran lliurement tant el descompte com el tipus de servei, prestació o producte que ofereixen als jóvens posseïdors del Carnet Jove. No obstant això, amb caràcter general, els descomptes no podran ser inferiors al 10% sobre les tarifes normals. Posat cas que no s'hi detallen els productes o serveis a què s'aplicarà el descompte, s'entendrà que el dit percentatge de descompte serà aplicable a tots els productes o serveis en compres superiors a 5?.
El descompte pactat no s'aplicarà, de manera excepcional, durant el període de rebaixes reflectit en el compromís d'adhesió. El dit període tindrà, com a màxim, una durada anual de tres mesos.
3. Es podrà acordar, amb les entitats adherides, la possibilitat de fer ofertes especials amb percentatges de descompte superior al pactat inicialment.
4. El compromís d'adhesió tindrà una vigència de dos anys a partir de la seua signatura, excepte denúncia expressa de qualsevol de les parts.
5. Les condicions del compromís d'adhesió es podran variar, per part de l'IVAJ, a fi d'ajustar-les a les possibles modificacions que experimenten els objectius del programa Carnet Jove. D'altra banda, en el cas que una entitat adherida al programa sol·licite una modificació de les condicions del compromís d'adhesió, haurà de ser acceptada expressament per l'IVAJ.
6. Les entitats adherides hauran de col·locar en un lloc visible del local el distintiu acreditatiu de pertinença a la Xarxa de Carnet Jove, que serà proporcionat per l'Institut Valencià de la Joventut.
7. Les entitats adherides hauran de comunicar, per escrit, qualsevol canvi que altere la naturalesa del compromís d'adhesió, siga per cessament de l'activitat siga per canvi de la titularitat.
8. Les obligacions de l'Institut Valencià de la Joventut amb les entitats adherides seran les següents:
- Una vegada l'entitat haja tramés el compromís d'adhesió degudament emplenat, i una vegada l'Institut Valencià de la Joventut haja comprovat que compleix amb les obligacions i els requisits especificats en la present Ordre, es notificarà a l'empresa la condició d'entitat adherida juntament amb una còpia del compromís segellada i el distintiu acreditatiu de pertinença a la Xarxa del Carnet Jove.
- L'Institut Valencià de la Joventut facilitarà, a través de la Xarxa d'Informació Juvenil de la Comunitat Valenciana, la distribució de la informació sobre l'entitat adherida, que serà aportada en suport informàtic.
- L'entitat adherida serà donada d'alta en la base de dades del programa del Carnet Jove de l'Institut Valencià de la Joventut.
- En el web de l'Institut Valencià de la Joventut es podran consultar els diferents descomptes de les entitats, i també les seues dades identificatives.
- L'Institut Valencià de la Joventut realitzarà el distintiu acreditatiu de pertinença a la Xarxa de Carnet Jove, que distribuirà entre les entitats adherides.
9. L'Institut Valencià de la Joventut es reserva el dret de no acceptar aquelles ofertes que, pel seu contingut i/o característiques, no s'ajusten als objectius del Carnet Jove a la Comunitat Valenciana, cosa que es notificarà a l'interessat.
10. Les parts podran resoldre el compromís d'adhesió per incompliment de les obligacions que s'hi estipulen. A este efecte, i pel que fa a l'Institut Valencià de la Joventut, s'advertirà l'entitat adherida dels incompliments contrastats fins a un màxim de dues vegades en el període de vigència del compromís d'adhesió. Superat eixe màxim, es procedirà a donar-la de baixa, automàticament, de la Xarxa del Carnet Jove i s'informarà d'este fet a la dita entitat.
Article 8. Entitats col·laboradores
1. Tindran la condició d'entitats col·laboradores del Programa, en qualitat d'expedidores i distribuïdores del Carnet Jove, aquelles entitats que subscriguen l'oportú conveni o contracte amb l'Institut Valencià de la Joventut.
2. L'expedició del Carnet Jove en la modalitat de targeta financera (dèbit i/o crèdit, segons el que dispose l'entitat financera en cada cas particular) anirà associada a un compte específic per als titulars, que serà obert o vinculat -en cas d'existir amb anterioritat- en el moment de la sol·licitud.
3. Pel compte associat al Carnet Jove no s'exigiran saldos mínims ni es cobraran comissions de cap tipus pel seu manteniment.
4. Amb l'objecte d'obtindre l'adequada repercussió i satisfer les demandes i les necessitats del col·lectiu juvenil, es podran acordar, amb les entitats col·laboradores, accions promocionals i campanyes periòdiques per a l'obtenció d'avantatges i descomptes en comerços, espectacles i esdeveniments d'interés juvenil.
CAPÍTOL III
Procediments per a l'obtenció del Carnet Jove
Article 9. Procediments d'obtenció
El Carnet Jove podrà obtindre's, depenent de la modalitat, pels procediments següents:
a) En la modalitat clàssica, acudint a qualsevol de les oficines de l'IVAJ.
S'hi haurà d'aportar original d'identificació (DNI o passaport) juntament amb una fotografia original de carnet.
b) En la modalitat financera, l'interessat haurà d'acudir a les entitats que tinguen subscrit l'oportú contracte o conveni amb l'Institut Valencià de la Joventut.
DISPOSICIÓ ADDICIONAL
Única. Habilitació per a l'execució
Es faculta el director general de l'Institut Valencià de la Joventut per al desenrotllament de les actuacions necessàries per a la implantació i l'efectivitat del Carnet Jove a la Comunitat Valenciana.
DISPOSICIÓ TRANSITÒRIA
Única. Entitats adherides a la Xarxa de Carnet Jove
1. Les entitats adherides a la Xarxa de Carnet Jove existents a la Comunitat Valenciana abans de l'entrada en vigor de la present Ordre, per a acollir-s'hi, hauran de sol·licitar la inclusió en la Xarxa de Carnet Jove, en el terme de tres mesos comptadors a partir de l'endemà de la publicació d'esta ordre.
2. Transcorregut este termini sense sol·licitar la inclusió en la Xarxa de Carnet Jove, seran donades de baixa en condició d'entitat adherida.
DISPOSICIÓ DEROGATÒRIA
Única. Derogació normativa
Així mateix, queden derogades totes les disposicions que, del mateix rang o d'un rang inferior, s'oposen al que disposa la present ordre.
DISPOSICIÓ FINAL
Única. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
València, 14 de juliol de 2010
La consellera de Benestar Social,
ANGÈLICA SUCH RONDA


Còpia Permalink ELI